Război în Ucraina. Rusia spune "nu" păcii. Ucraina, ar fi fost transformată într-un instrument al Occidentului
Război în Ucraina. Potrivit purtătorului de cuvânt al Kremlinului, negocierile de pace referitoare la conflictul din Ucraina fără participarea Rusiei sunt condamnate la eșec.
Într-un interviu recent, Dmitri Peskov a declarat că organizarea unui summit internațional pentru pace în Ucraina fără participarea Rusiei este complet absurdă. Potrivit lui, această încercare va fi sortită eșecului.
Declarațiile au fost făcute în cadrul unui interviu de joia trecută. Se întâmpla cu doar o zi înainte de atacul armat de la sala de concerte de la periferia Moscovei. Interviul a fost publicat marți.
Potrivit declarațiilor lui Peskov pentru publicația Argumenty I Fakty, Rusia afirmă că continuă conflictul său de doi ani cu Ucraina pentru a-și proteja interesele în fața intervenției occidentale.
"Poate fi rezolvată problema ucraineană fără participarea Rusiei? Răspunsul este clar – nu se poate. (…)
Pentru că Ucraina a fost transformată într-un instrument în mâinile Occidentului colectiv, cu ajutorul căruia intenţionează, aşa li se pare, să pună mai multă presiune asupra Rusiei, să restrângă Rusia şi să o abandoneze la marginea dezvoltării. Şi, dacă vor reuşi, să o termine", a mai precizat el.
Războiul din Ucraina s-ar putea soluționa în "decenii"
Declarațiile vin în contextul în care, în 2024, președintele Ucrainei, Volodimir Zelenski, a solicitat convocarea unui summit internațional dedicat păcii. Într-o mișcare promițătoare, Elveția a anunțat că va fi gazda acestui summit. Elvețienii au transmis că discuțiile privind stabilirea datei și a detaliilor sunt în curs de desfășurare.
"Suntem deschiși tuturor țărilor care ne respectă suveranitatea și integritatea teritorială la summitul de pace, așa că trageți concluzii despre cine invităm. (…)
Am dori ca Sudul Global să fie prezent … este important pentru noi să arătăm că întreaga lume este împotriva agresiunii Rusiei și că întreaga lume este pentru o pace dreaptă", declara Volodimir Zelenski despre acest viitor Summit, citat de Reuters, în ianuarie 2024.
Vladimir Putin a respins deja planul de pace ucrainean ca fiind imposibil de aplicat, deoarece acesta include retragerea trupelor ruse și restaurarea granițelor Ucrainei din 1991. Măsura ar implica și Crimeea. Amintim că regiunea a fost anexată de Rusia în mod unilateral în anul 2014.
Peskov a reiterat că acest plan este considerat de neacceptat. De asemenea, el a respins planurile Uniunii Europene și ale altor state de a prelua controlul asupra veniturilor generate de activele rusești și de a le transfera către Ucraina.
"Cred că europenii înţeleg că vom contesta o astfel de decizie. Este posibil ca această chestiune să nu se refere la un singur an, ci, mai degrabă, la decenii", a transmis Peskov.